200-300 forinttal is nőhet egy doboz ára. De miért drágul így, és kiknél landol a dohányosok pénze? Miért nem árul senki 930 forint alatt? Elmagyarázzuk!

A Philip Morris is beadta a derekát és leszerződött az Országos Dohányellátóval, úgyhogy már biztos, hogy elmarad a cigihiány.

Nem sokkal az indulás után gyakorlatilag összeomlott az Országos Dohányboltellátó Kft. (ODBE) dohány-nagykereskedő árumegrendelő és kiszállító rendszere, írta a Népszabadság. A lap szerint december közepéig a központi dohányellátó viszonteladói központjaiban készpénzzel csak korlátozott mennyiséget vásárolhatnak a kiskereskedők, a beérkező kiskereskedők sorszámot húznak, aki viszont későn érkezik, akár áru nélkül is távozhat.

Az ODBE a continentalos Sánta János cége, a Tabán Trafik és a British American Tobacco (BAT) által létrehozott központi dohánynagykereskedés. Novembertől monopóliumuk van Magyarországon a cigaretta-nagykereskedelemre, vagyis kizárólag tőlük vásárolhatnak a trafikok. Az ODBE-vel már indulása óta akadnak gondok.

A nagy cigarettagyártóknak nem tetszik, hogy megfosztották őket a trafikellátás piacától, ezért sokáig úgy tűnt, bojkottálni fogják a rendszert és nem állapodnak meg az OBDE-vel, ami rövid úton egy csomó népszerű márka hiányához vezetett volna a dohányboltokban. Aztán fokozatosan leszerződtek mindenkivel, és egészen mostanáig úgy látszott, minden rendben van, bár ettől még továbbra sem biztos, hogy az Európai Unió hosszú távon életben hagyja a rendszert.

Az Európai Bizottságnál úgy tartják, sehol máshol nem ennyire feltűnő, hogy csak olyanok árulhatnak dohánytermékeket, akik jóban vannak a kormánnyal. Ezért elképzelhető, hogy kötelezettségszegési eljárás indul az ország ellen, és a kormánynak visszavonulót kell fújnia. De ha ez meg is történik jövőre, egy darabig még biztosan az ODBE rendszerén megy majd keresztül minden doboz cigaretta, amely legálisan forgalomba kerül Magyarországon.

A mostani eset kapcsán a cég honlapján is megjelent, hogy darabszámlimitet állítanak be, illetve a nem menetrendszerű megrendeléseket egyáltalán nem tudják felvenni, és egyéb korlátozásokat is bevezetnek.

A nagykereskedő a Népszabadságnak azt mondta, hogy a problémák mindössze néhány trafikost érintettek, a fennakadások pedig nem sokára megszűnnek. Az e heti torlódást szerintük az okozta, hogy a nagy dohánygyártók egy része – elsősorban a Philip Morris – sokáig nem írta alá a szerződést velük, majd amikor ez megtörtént, az áruhiánnyal küzdő trafikosok megrohanták a dohányellátót.